آذربایجان دانیشیر
ایندی بیر باشقا زاماندیر بوتون اینسان دانیشیر
وارلیغین جار ائلهییر عالم ایمکان دانیشیر
من نییه سوسمالییام حاققیمی بیگانه یئیه
من واریمنان دئمهسم چوخلاری یوخدان دانیشیر
من او خالقام کی، منیم یوردوم آلولار یئریدیر
آراسان تورپاغیمی اوددان آلودان دانیشیر
من کوراوغلو یئتیریب ظالیمی محو ائیلهمیشم
یئری گلسه قیلیجیم دوشمانا قان-قان دانیشیر
قهرامان بابکیمین شهرتی آفاقی توتوب
اوخوسان تاریخیمین هر واراغی شان دانیشیر
نبیمین آدی گلنده گئنه بیلر اوشهنیر
او قوچاغدان هله ده خان ایله سلطان دانیشیر
من او خالقام کی فوضولی منیم اولادئم اولوب
بونو تک من دئمیرم گور نئچه دیوان دانیشیر
من نیظامی کیمی اعجاز ائلهین میللتیام
خور باخانلار هله بو حق سوزه بهتان دانیشیر
سیغمایان هر ایکی دونیایه نسیمی ده منم
گؤر نه گؤزدن باخیر او خیلقته هاردان دانیشیر
من او یوردام کی منیم واحیدیمین یوخدو تایی
چوخ درین سؤزلری او ساده وو آسان دانیشیر
من او خالقام کی جهان اهلی سئویر موسیقیمی
منده شوکتله سارا جاببار ایله خان دانیشیر
دف ایله تار و کامان ساز ایله سؤزله بالابان
ناغارا، زورنا، توتک سئومهلی قارمان دانیشیر
بو نیشانلار کی دئدین وصفینه "زاهید" بیلدیک
بو شیرین دیلله بیزه آذربایجان دانیشیر
تعداد بازديد: [4767] | نسخه قابل چاپ
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab